 
Vedtægter for foreningen Repair Cafe Danmark  
§ 1 Navn og hjemsted 
Foreningens navn er Repair Cafe Danmark (herefter RCDK).
Foreningen har hjemsted i Københavns Kommune. 
§ 2 Vision og værdier 
Repair Cafe er et bæredygtigt udviklingskoncept, hvor frivillige ildsjæle tilbyder borgere hjælp til at reparere fx tøj, elektronik, smykker, eller møbler uden betaling, og med henblik på at lære borgerne at fikse tingene selv. Formålet er at skabe fællesskab på tværs af sociale, kulturelle, politiske og religiøse forskelle. Vi vil ændre smid-ud-og-køb-nyt-kulturen. Derudover ønsker foreningen at påvirke lovgivningen i retning af at produkter i højere grad bliver produceret med mulighed for reparation. 
Foreningen arbejder for at støtte omkring fælles formål, herunder skal de fælles retningslinjer der er vedtaget af foreningen følges. Foreningens medlemmer og tilknyttede i Repair Cafe’s frivillignetværk er lige vigtige og tager ansvar for egne opgaver. Gensidig anerkendelse, respekt og påskønnelse af arbejdet er en naturlig del af samarbejdet. Der arbejdes efter princippet "frihed under ansvar" og med fokus på konstruktivt samarbejde, opgaveløsning og fælles mål.
Foreningen er frivilligbaseret og fungerer primært som almennyttig Repair Cafe-servicefunktion samt interessegruppe. Der skal være en gennemsigtig struktur og høj grad af frivillig borger- og netværksinddragelse, bl.a. ved at etablere og drive et community hvor frivillige, borgere og relevante samarbejdspartnere nemt kan dele viden, erfaringer, og komme i kontakt med hinanden.
§ 3 Foreningens formål 
Foreningens formål er at facilitere og motivere frivillige, forbrugere og foreninger/kommuner til afholdelse af og deltagelse i Repair Cafeer og derved reducere affald, ændre forbrugsmønstre og skabe viden om og lyst til grøn omstilling. 
Foreningen skal sikre at der bliver skabt og løbende udvikles en koordineret indsats i arbejdet med Repair Cafeer i hele Danmark. 
Retningslinjer for Repair Cafeer:
· Må ikke være konkurrenceforvridende i forhold til det lokale erhvervsliv. 
· Reparationer må ikke ske med henblik på kommercielt brug. 
· Frivillige er selvlærte og kan ikke holdes ansvarlige for evt. forværring/skader, der er sket under forsøg på reparationer (da tingene er i stykker, når vi modtager dem, er der ikke sket en forværring). 
Foreningens arbejde fremmes ved:  
· PR og kommunikation 
· Service, facilitering og koordinering af indsatser som fx events og workshops 
· Rekruttering og fastholdelse af frivillige 
· Opfølgning, rapportering og statistik 
Herunder er det foreningens opgave at: 
· Skabe opmærksomhed omkring Repair Cafe projektet, formidle events og resultater og løbende tiltrække og fastholde attraktive interessenter og samarbejdspartnere. 
· Skabe relationsopbygning og bidrage til at rekruttere, uddanne og motivere frivillige lokale igangsættere og ”fixere” i hele Danmark. 
· Bidrage til at skabe og udvikle Repair Cafe konceptet - forbrugersamarbejder, hvor folk på tværs af sociale og kulturelle skel kan mødes om det fælles tredje: En simpel løsning på et praktisk problem - at reparere eksisterende ting i stedet for at købe nyt. 
· Finde potentielle lokationer, samarbejdspartnere og bidragsydere såsom kommuner, foreninger og andre organisationer. 
· Udvikle konceptet, så det forbliver tidssvarende og bæredygtigt. 
§ 4 Foreningens drift 
Foreningens drift kan blandt andet finansieres gennem donationer samt ved pulje- og fondsbevillinger, salg af ydelser til kommuner, institutioner eller organisationer m.m., som f.eks. foredrag og workshops.  
[bookmark: _heading=h.fp0o6djjj6zr]§ 5 Medlemskab 
RCDKs medlemmer er de lokale Repair Cafeer (RC). Medlemskabet er gratis og giver de fordele beskrevet i § 5A. Som medlem skal man bidrage aktivt til RCDKs formål, støtte op om foreningens arbejde og leve op til §5B.
§ 5A Medlemsfordele
Stk. 1 Medlemskab giver støtte fra RCDK i form af markedsføringsmaterialer, visning på vores Danmarkskort, undervisningstilbud, generel hjælp til start og drift, internt informationsbrev, adgang til data og til resultat af klimaberegnerens oplysninger om det reparerede i RCen. 
Stk. 2 Medlemskab gør RCen til en del af Reparationsbevægelsen i Danmark og er dermed med til at styrke RCens og RCDKS henvendelser til politikere, organisationer og fonde.
Stk. 3 Yderligere medlemsfordele kan til enhver tid oplyses.
§ 5B Medlemsbetingelser
Stk. 1 Alle RCer i foreningen RCDK underskriver en medlemsaftale. I denne fremgår det bl.a. at de:
· Efterlever foreningens vedtægter
· Anerkender partnere ved støtte (økonomisk, værktøjsdonation m.m.) fx ved reklame
Stk. 2 Som medlem i RCDK forpligter den enkelte RC sig til at kalender, åbningstider og adresse er opdateret.
Stk. 3 For at dokumentere RCens effekt, skal den enkelte RC registrere alle reparationer ved hjælp af det gældende rapporteringsværktøj til klimaberegning. 
Stk. 4 Medlemmer anvender et logo der identificerer dem som medlem af RCDK .


§ 6 Foreningens ledelse  
Foreningens øverste myndighed er generalforsamlingen. Bestyrelsen varetager den daglige ledelse af foreningens arbejde mellem generalforsamlingerne. Bestyrelsen kan uddelegere det daglige ansvar til en frivillig projektkoordinator eller eventuelt en eller flere ansatte. 
§ 7 Generalforsamlingen 
Den ordinære generalforsamling holdes en gang om året og inden d. 1. maj.  
Generalforsamlingen skal mindst have følgende dagsorden: 
1. Valg af dirigent.
2. Valg af referent.
3. Fremlæggelse og godkendelse af bestyrelsens beretning.
4. Fremlæggelse og godkendelse af foreningens regnskab.
5. Fremlæggelse af foreningens budget til orientering.
6. Indkomne forslag.
7. Valg af bestyrelsesmedlemmer til foreningens bestyrelse.
8. Valg af suppleanter til foreningens bestyrelse.
9. Valg af intern revisor.
10. Eventuelt.
Generalforsamlingen ledes af en dirigent, der vælges af forsamlingen. 
Intern revisor vælges for 1 år ad gangen på generalforsamlingen. 
Generalforsamlingen indkaldes ved særskilt e-mail til de enkelte medlemmer med mindst tre ugers varsel. Senest 1 uge før generalforsamlingen skal indsendte forslag være udsendt til medlemmerne. Foreningens regnskab skal vedlægges indkaldelsen til den ordinære generalforsamling. 
Referentens generalforsamlings-referat sendes senest 14 dage efter til bestyrelsen pr. e-mail og lægges op på foreningens hjemmeside. 
[bookmark: _heading=h.ymxershf0l41]Adgang til generalforsamlingen har medlemmer (jf. §5) og opstillingsberettigede (jf. §7B), samt evt. relevante personer som bestyrelsen måtte have inviteret.
§ 7A Valg af bestyrelse på generalforsamlingen
Hver stemmeberettiget kan afgive stemme på op til det antal kandidater, der skal vælges. Hvis der eksempelvis skal vælges 4 bestyrelsesmedlemmer, kan hver stemmeberettiget stemme på mellem 0 og 4 kandidater.
Kandidater til de ledige bestyrelsespladser opstilles sideordnet på generalforsamlingen og vælges efter højeste stemmetal. Der kan stemmes ved fysisk og online deltagelse. Ved stemmelighed foretages omvalg. Generalforsamlingen træffer sine beslutninger ved simpelt stemmeflertal. 
§ 7B Opstillingsberettigede og stemmeret: 
1. Hver enkelt medlems Repair Cafe kan opstille kandidater til bestyrelsen. Hver medlems Repair Cafe er stemmeberettiget. Er flere personer fra en medlems RC til stede ved generalforsamlingen stemmer de som en. 
2. Grupper og organisationer (firmaer, kommuner, landsdækkende organisationer m.m) kan opstille 1 kandidat til bestyrelsen, men har ikke stemmeret.
3. Desuden kan enkeltstående individer engageret i reparationsbevægelsen opstille til bestyrelsen, men har ikke stemmeret.
Ansatte i RCDK sekretariat eller nogen der modtager honorering af sammenlignelig størrelse med løn for arbejde for RCDK er ikke valgbare til bestyrelsen. 
§ 7C Bestyrelsens sammensætning  
Bestyrelsen består af min. 5 og max. 9 personer. Genvalg kan finde sted.
Forperson og næstforperson har en 3 måneders overdragelsesperiode til nyvalgte på posterne. 
De enkelte bestyrelsesmedlemmer og suppleanter vælges af generalforsamlingen for 2 år ad gangen. For at sikre kontinuitet og forhindre at foreningen står med en helt ny bestyrelse, vælges halvdelen af bestyrelsen hvert år på generalforsamlingen. Bestyrelsen består således af halvt nyvalgte og halvt erfarne bestyrelsesmedlemmer. Står foreningen pga af frafald eller andet overfor at vælge helt ny bestyrelse vælges dem der får flest stemmer for 2 år og de øvrige for 1 år. 
Bestyrelsen konstituerer sig selv.
§ 8 Ekstraordinær generalforsamling 
Ekstraordinær generalforsamling afholdes, hvis mindst 2/3 af bestyrelsen beslutter det, eller hvis mindst 2/3 af medlemmerne begærer det skriftligt, med angivelse af de punkter, som ønskes behandlet. Indkaldelse sker skriftligt pr. e-mail med mindst 14 dages varsel. Den foreslåede dagsorden vedlægges.
§ 9 Bestyrelsens opgaver og virke  
Foreningens daglige ledelse varetages af bestyrelsen. Bestyrelsen er ansvarlig for anvendelse af eventuelle tilskud, for lånte lokaler, for regnskab, dokumentation og øvrig drift. 
På det første bestyrelsesmøde efter generalforsamlingen konstituerer bestyrelsen sig med posterne som forperson, næstforperson og økonomiansvarlig. Den økonomiansvarlige har ansvar for kommunikationen om økonomien mellem bestyrelsen og sekretariatet samt for at sikre, at bestyrelsens økonomiske beslutninger følges. 
Bestyrelsens opgaver indebærer bl.a
· Udvikling af landsdækkende netværk 
· Konceptudvikling 
· Forretningsudvikling 
· Økonomi  
Bestyrelsen udarbejder årligt en skriftlig beretning, hvori foreningens virksomhed i det forløbne år beskrives. 
Bestyrelsen indkalder til generalforsamling mindst en gang årligt. 
Bestyrelsesmøde afholdes mindst 2 gange årligt, og når forpersonen finder det fornødent, eller når mindst 2/3 af bestyrelsesmedlemmerne kræver det. 
Indkaldelse til bestyrelsesmøde sker skriftligt med 14 dages varsel og med angivelse af dagsorden. 
Der udarbejdes beslutningsreferat efter hvert bestyrelsesmøde, som underskrives af de tilstedeværende. Referat fra bestyrelsesmøde sendes senest 14 dage efter til bestyrelsen pr. e-mail og lægges op på foreningens hjemmeside. Eventuelle lukkede punkter fremgår kun i det interne referat. 
Bestyrelsen træffer sine beslutninger ved simpelt stemmeflertal. Ved stemmelighed er forpersonens eller den fungerende forpersons stemme udslagsgivende. 
Bestyrelsen er beslutningsdygtig, når over halvdelen af bestyrelsens medlemmer er til stede eller repræsenteret ved fuldmagt. 
Bestyrelsen fastsætter i øvrigt selv sin forretningsorden
§ 10 Budget, regnskab, revision og ansøgninger 
Bestyrelsen udarbejder hvert år et budget til orientering på generalforsamlingen. 
· Foreningens regnskabsår følger kalenderåret. 
· Regnskabet skal revideres inden fremlæggelse på generalforsamlingen af intern revisor. Derudover kan en ekstern revisor inddrages.
· Regnskabet skal godkendes og underskrives af samtlige medlemmer af bestyrelsen. 
Sekretariatet holder bestyrelsen løbende orienteret om ansøgninger til fonde, offentlige midler etc. 
§ 11 Tegningsret  
Foreningen tegnes af forperson, næstforperson, generalsekretær eller af en af bestyrelsen bemyndiget repræsentant.
For afgørende forpligtelser, herunder medlemskab af andre organisationer og økonomiske dispositioner over 100.000 kr tegnes foreningen af to af de ovennævnte i forening eller en i forening med kassereren.
Bestyrelsen kan i forretningsordenen vedtage indskrænkninger i denne tegningsret.
§ 12 Hæftelse 
Bestyrelsen hæfter kollektivt for beslutninger. En bestyrelse betragtes altså som et juridisk kollektiv - hvor  alle har det samme ansvar – uanset bestyrelsespost, og hvor længe hver enkelt har siddet i bestyrelsen. 
Stk. 1 Bestyrelsen har det overordnede ansvar for foreningens daglige drift – og dermed også foreningens  økonomi inkl. tilskud, fondsmidler mv. For bestyrelsen gælder dansk rets almindelige erstatningsregler 
Stk. 3. Der påhviler ikke foreningens medlemmer nogen personlig hæftelse for foreningens økonomiske forpligtelser. 
Stk. 2 Hvis du som bestyrelsesmedlem handler uansvarligt eller uagtsomt, kan du blive gjort personlig  ansvarlig – juridisk og økonomisk.  
Stk. 4. Foreningen kan ikke optage lån eller stifte gæld. 
§ 13 Vedtægtsændringer  
Vedtægtsændringer skal godkendes af generalforsamlingen med min. 3/4 af de afgivne stemmer.  
§ 14 Eksklusion 
Generalforsamlingen kan beslutte at ekskludere et medlem, hvis dette har handlet imod foreningens vedtægter og formål eller har skadet foreningen. Eksklusionen skal vedtages med samme andel af de afgivne stemmer som en vedtægtsændring. 
Bestyrelsen kan midlertidigt inddrage en eller flere ydelser til et medlem, der ikke overholder medlemskravene (jf. §5B). Det medlem, der ønskes ekskluderet har ret til at tale sin sag på generalforsamlingen.   
§ 15 Ophør 
Beslutning om foreningens ophør eller likvidation kan kun ske på en generalforsamling, der er indkaldt med dette punkt på dagsordenen. Beslutningen tages med flertal på 2/3 af alle stemmeberettigede medlemmer. 
Opnås dette flertal ikke, indkaldes der til en ekstraordinær generalforsamling, hvor beslutning kan tages med simpelt flertal blandt de fremmødte medlemmer. 
Ved ophør skal evt. overskud anvendes til almennyttige formål. 
Ved ophør beslutter bestyrelsen ved 2/3 flertal om hvilke almennyttige formål det eventuelle overskud skal doneres til.

________________________________________
Vedtægterne blev senest vedtaget ved ordinær generalforsamling den XX. xxxx 20XX
